章安鎮感事
作者：孫應時
朝代：宋

paragraphs: 越嶠東南窮，連山赴滄海。
章安古州宅，陵谷諒遷改。
前江渺萬頃，風雨魚龍匯。
嗟哉地遠絕，髣髴形勢在。
憶昨南渡初，雲雷震紛靉。
莎洲艤龍艦，白日照金鎧。
兒童識漢官，草木被堯彩。
是時元勳誰，成公國上宰。
人心翼宗社，天命安鼎鼐。
那知中原事，驚呼五十載。
丹衷自結髮，彈劍氣𡾋嵬。
時清忘夙昔，悲歌起衰怠。
舉頭天門高，狂言小臣罪。
功名故難量，時節亦有待。
臨流想前英，奕奕動風采。
漁郎定何心，波間聲欵乃。